کندهار-غورک ولسوالۍ تړلې لار بیرته پرانستل شوه
کندهارکې امنیتي چارواکي وایي د اوو میاشتو تړل کیدو وروسته یې د کندهار غورک د ولسوالۍ لاره تیره شپه بیرته د ټرافیکو پرمخ پرانیستې ده.
په کندهار ولایت کې امنیتي چارواکي وایي چې اوه میاشتې وړاندې مخالفو وسله والو د کندهار غورک ولسوالۍ لار د ټرافیکو پرمخ وتړله چې تیره افغان امنیتي ځواکونو د یو لړ عملیاتو په ترڅ کې بیرته پرانیستې ده. د ۲۰۵ اتل قوال اوردو ویاند ډګرمن محمد محسن سلطاني امریکاغږ ته وويل چې دغورک - ژړۍ ترمنځ څه باندې ۵۰ کیلو میتره اوږده غزیدلې لاره تیره شپه دافغان امنیتي ځواکونود عملیاتو په پایله کي د ټرافیکو پر مخ پرانیستل شوې ده. د پوځ دغه چارواکی وایي چې پر دغه لار تر ټولوستر ګواښ د ماینونوموجودیت وو، چي د عامو خلکو لپاره يې تګ راتګ ستونزمن کړی وو . ډګرمن سلطاني وویل چې د طوفان یو په نوم دغه پوځي عملیات له تیري یوې اونۍ راهیسې په دغه سیمه کې پيل شوي وو چې عمده هدف يې ددغې لارې پرانیستل وو . ډګرمن محسن وايي چې په ددغوعملیاتو کې د افغان حکومت ۶ مخالف وسله وال وژل شوي او په همدومره شمیر نورټپیان شوي دي. د بلې خوا د زابل ولایت په دایچوپان ولسوالۍ کې یوتن ځانمرګی برید کونکی مخکې له دې چې خپل هدف ته ورسیږي د ملي اوردو د سرتیرو له خواپرې ډزې شوي او وژل شوی دی . د ۲۰۵ اتل قوال اوردو ویاند پدې باب وايي چې برید کونکي په ځان پورې چاودیدونکي توکي تړلي وو او غوښتل يې چې د ملي اوردو پر یوه پوسته برید وکړي چې د پوستې موظفینو د برید دمخه وپیژنده او د برید دمخه یې ووژه. د دایچوپان په ولسوالۍ کي له تیري ورځې راهیسیې د مخالفو وسله والو څخه د سیمې د پاکولو لپاره پوځي عملیات پيل شوي دي. عزیزالله پوپل په جنوبي ولایتونو کې د امریکا غږ اشنا راډیو د پښتو خبریال دی. له امریکا غږ سره د کار له مخه یې په سیمه کې له ملي راډیو او ټلویزیون، روز خبري اژانس، هیواد ټلویزیون او افغان ازاد راډیو سره د خبریال په حیث کار کړی، او د کندهار په پوهنتون کې یې د ادبیاتو زده کړې ترسره کړې دي